b'\n_START_ARTICLE_\nTaiwan\n_START_SECTION_\nEtymologi\n_START_PARAGRAPH_\nDer bruges flere forskellige navne for Taiwan. Det tidligere navn \xe2\x80\x9cFormosa\xe2\x80\x9d stammer fra 1544 hvor portugisiske s\xc3\xb8m\xc3\xa6nd opdagede hoved\xc3\xb8en og gav den navnet \xe2\x80\x98\xe2\x80\x99Ilha Formose\xe2\x80\x99\xe2\x80\x99, der betyder \xe2\x80\x9cSmuk \xc3\xb8\xe2\x80\x9d. I starten af det 17\xe2\x80\x99ende \xc3\xa5rhundrede byggede det hollandske selskab Forenede \xc3\x98stindiske kompagni f\xc3\xa6stningen Fort Zeelandia p\xc3\xa5 en lille \xc3\xb8 t\xc3\xa6t p\xc3\xa5 hoved\xc3\xb8ens vestkyst. \xc3\x98en blev af de lokale oprindelige folk kaldt for \xe2\x80\x9cTayouan\xe2\x80\x9d og det navn blev udvidet til at v\xc3\xa6re navn for hele hoved\xc3\xb8en. Da Taiwan var japansk blev den kaldt for Takasago._NEWLINE_Statens officielle navn er \xe2\x80\x9cRepublikken Kina\xe2\x80\x9d og havde s\xc3\xa6de i FN med navnet Kina indtil 1971 da det mistede pladsen til Folkerepublikken Kina. Siden dengang er det overalt i verdenen blevet almindeligt kun at bruge navnet Kina om Folkerepublikken Kina og at bruge navnet Taiwan om Republikken Kina. Taiwan deltager i de fleste internationale organisationer med navnet Kinesiske Taipei pga diplomatisk pres fra Kina fx har det brugt det navn ved OL siden 1979 og som observat\xc3\xb8r ved WHO.\n_START_SECTION_\nGeografi\n_START_PARAGRAPH_\nDen 35.883 km\xc2\xb2 store \xc3\xb8 Taiwan ligger ud for den syd\xc3\xb8stlige kysten af det kinesiske fastland. \xc3\x98en er 394 km lang og 144 km p\xc3\xa5 det bredeste. \xc3\x98en adskilles fra fastlandet med det omtrent 180 km brede Taiwanstr\xc3\xa6de. Str\xc3\xa6det er 220 km p\xc3\xa5 sit bredeste og 130 km p\xc3\xa5 sit smalleste sted, og ingen steder dybere end 100 m. Omkransende hav er det \xc3\x98stkinesiske Hav i nord, Filippinske Hav i \xc3\xb8st, Luzonstr\xc3\xa6det i syd samt det Sydkinesiske Hav i sydvest, som alle er dele af Stillehavet. Taiwan har en kystlinje p\xc3\xa5 1.566,3 km. Taiwan h\xc3\xa6vder et territorialfarvand p\xc3\xa5 12 nautiske mil (22,2 km) og en \xc3\xb8konomisk zone p\xc3\xa5 200 nm (370,4 km)._NEWLINE_Formen p\xc3\xa5 \xc3\xb8en Taiwan kan minde om en s\xc3\xb8d kartoffel. Derfor har is\xc3\xa6r minnantalende taiwanere undertiden omtalt sig selv som "b\xc3\xb8rn af den s\xc3\xb8de kartoffel"._NEWLINE_\xc3\x98en karakteriseres af kontrasten mellem de \xc3\xb8stlige og de vestlige dele. De 2/3 af \xc3\xb8ens areal, som udg\xc3\xb8r den \xc3\xb8stlige del, best\xc3\xa5r for det meste af bakket terr\xc3\xa6n med fem bjergk\xc3\xa6der fra nord til syd. St\xc3\xb8rstedelen af befolkningen er bosat p\xc3\xa5 den vestlige tredjedel af \xc3\xb8en, som er pr\xc3\xa6get af slettelandskabet Chianan. Taiwans h\xc3\xb8jeste punkt er Yu Shan (3.952 moh.), og fem andre bjergtoppe ligger h\xc3\xb8jere end 3.500 moh. Med dette er Taiwan verdens fjerde h\xc3\xb8jeste \xc3\xb8. Bjergene er kilder til de l\xc3\xa6ngste floder p\xc3\xa5 Taiwan, heriblandt Zhuoshui (186 km), Gaoping (171 km), Dadu (116 km) og Xiuguluan (104 km)._NEWLINE_Mineralressourcer p\xc3\xa5 Taiwan omfatter sm\xc3\xa5 forekomster af guld, kobber, kalksten, marmor og asbest. St\xc3\xb8rstedelen af mineralressourcerne er allerede udnyttede. Mens Taiwan har store kulfelter, er forekomsterne af naturgas og olie ubetydelige. Sk\xc3\xb8nsm\xc3\xa6ssigt 55\xc2\xa0% af \xc3\xb8en, is\xc3\xa6r de kuperede dele, er skovkl\xc3\xa6dt, mens 24\xc2\xa0% er dyrkbar mark. 15\xc2\xa0% af arealet disponeres til andre form\xc3\xa5l, heraf 5\xc2\xa0% til overdrev og 1\xc2\xa0% til permanent avling._NEWLINE_\xc3\x98gruppen Penghu, eller Pescadores, m\xc3\xa5ler til sammen 126,9 km\xc2\xb2 og ligger 50 km vest for Taiwan. Mere fjernt liggende \xc3\xb8er, som kontrolleres af Taiwan, er Kinmen, Wuchiu og Matsu\xc3\xb8erne ud for kysten av Fujian p\xc3\xa5 fastlandet, med et samlet areal p\xc3\xa5 180,5 km\xc2\xb2. Dongsha\xc3\xb8erne og Taiping, den st\xc3\xb8rste af Spratly\xc3\xb8erne i Det Sydkinesiske Hav, m\xc3\xa5ler til sammen 2,9 km\xc2\xb2 og har ingen permanent bos\xc3\xa6ttelse. \xc3\x98erne i Det Sydkinesiske Hav bliver administreret sammen med Kaohsiung.\n_START_SECTION_\nGeologi\n_START_PARAGRAPH_\nTaiwan ligger p\xc3\xa5 kontinentalsoklen af den eurasiske kontinentalplade. \xc3\x98en befinder sig i et komplekst tektonisk omr\xc3\xa5de mellem Yangtzepladen i vest og nord, Okinawapladen i nord\xc3\xb8st og Filippinerpladen i \xc3\xb8st og syd. Meget af det kuperede terr\xc3\xa6n p\xc3\xa5 \xc3\xb8en er skabt ved kollisioner mellem den eurasiske plade og den filippinske havbundsplade. Ligeledes er de \xc3\xb8stlige og sydlige dele af Taiwan meget formede af vulkansk aktivitet. En k\xc3\xa6de af vulkaner str\xc3\xa6kker sig fra Taiwan til Luzon._NEWLINE_De store forkastninger p\xc3\xa5 Taiwan modsvarer med suturzonerne mellem terranerne. Som f\xc3\xb8lge af dette har \xc3\xb8en v\xc3\xa6ret udsat for en r\xc3\xa6kke store jordsk\xc3\xa6lv. USA\'s geologiske unders\xc3\xb8gelse rangerer Taiwan som et h\xc3\xb8jrisikoomr\xc3\xa5de med en score p\xc3\xa5 9/10 point.\n_START_SECTION_\nFlora og fauna\n_START_PARAGRAPH_\nF\xc3\xb8r Taiwan blev s\xc3\xa6rlig p\xc3\xa5virket af menneskelig bos\xc3\xa6tning, varierede vegetationen p\xc3\xa5 \xc3\xb8en fra tropisk regnskov i lavlandet over tempererede skove til tajga og alpine v\xc3\xa6kster. Siden er st\xc3\xb8rstedelen af slettelandet og de lave \xc3\xa5se i vest og nord blevet ryddet til jordbrugform\xc3\xa5l. Skovene i bjergomr\xc3\xa5derne er fortsat meget sammensatte med flere endemiske arter s\xc3\xa5 som formosacypres (Chamaecyparis formosensis) og formosagran (Abies kawakamii). Tidligere fandtes ogs\xc3\xa5 kamfertr\xc3\xa6 (Cinnamomum camphora) i lavereliggende terr\xc3\xa6ner. Disse artene er alle truede. Av 4\xc2\xa0077 plantearter er 1\xc2\xa0067 enedemiske arter._NEWLINE_Der findes flere enedemiske dyrearter s\xc3\xa5 som gededyret formosaserov (Capricornis swinhoei), formosisk sikahjort (Cervus nippon taiouanus) og formosisk indlandslaks (Oncorhynchus masou formosanus). Nogen af disse er st\xc3\xa6rkt udrydningstruede. Taiwan har f\xc3\xa5 rovpattedyr, i alt 11 arter, og odderen og en enedemisk leopardart (Neofelis nebulosa brachyura) er ansete som udryddede p\xc3\xa5 \xc3\xb8en. Det st\xc3\xb8rste rovpattedyr, formosisk sortbj\xc3\xb8rn (Ursus thibetanus formosanus), er en sj\xc3\xa6lden og truet art. Af de mange enedemiske fuglearter kan n\xc3\xa6vnes Taiwankitta (Urocissa caerulea) og swinhoefasan (Lophura swinhoii)._NEWLINE_Taiwan har siden 1972 oprettet syv nationalparker, hvoraf seks p\xc3\xa5 Taiwan. Den marine nationalpark p\xc3\xa5 Dongsha\xc3\xb8erne omfatter overvejende atoller. Nationalparkerne har et samlet landareal p\xc3\xa5 ca. 3.124 km\xc2\xb2, og modsvarer 8,6\xc2\xa0% af Taiwans landareal.\n_START_SECTION_\nDemografi\n_START_PARAGRAPH_\nBefolkningen er p\xc3\xa5 over 23 millioner, hvoraf omkring 600.000 er taiwansk urbefolkning. Omkring halvdelen af de sidstn\xc3\xa6vnte folkegrupper har i l\xc3\xb8bet af 1900-tallet ladet sig sinifisere i udstrakt grad, taler kinesisk og har overtaget kinesiske skikke. De \xc3\xb8vrige henved ti stammer holder fast p\xc3\xa5 sine sprog og skikke, selv om de ogs\xc3\xa5 l\xc3\xa6rer kinesisk i skolen. _NEWLINE_De f\xc3\xb8rste kinesiske indvandrere kom til Taiwan mellem 900-tallet og 1200-tallet; de var hakkaer (keija). Andre kinesere kom til senere, blandt dem mange minnantalende, det vil sige kinesere fra den halvdel af den fastlandskinesiske provins Fujian, som ligger syd for floden Min. Disse kinesere bosatte sig i kystlandet og kaldes ofte taiwanske kinesere for at skelne dem fra de mange kinesere (kaldet fastlandskinesere), som str\xc3\xb8mmede over til \xc3\xb8en i 1949/1950 og senere for at flygte fra det kommunistiske regime, som havde etableret sig der. Ogs\xc3\xa5 Kinas nationalistregering (Kuomintang), som havde regeret hele Kina siden 1911, flygtede til Taiwan i 1949 efter, at de var sl\xc3\xa5et af kommunisterne i den kinesiske borgerkrig.\n_START_SECTION_\nEtniske grupper\n_START_PARAGRAPH_\nROC regeringen rapporterer, at over 95% af befolkningen er Han, af hvilken hovedparten stammer fra tidlig Han-kinesik indvandring, der ankom til Taiwan i stort antal, der startede i begyndelsen af 18. \xc3\xa5rhundrede. Alternativt kan de etniske grupper i landet deles op i Hoklo (70%), Hakka (14%), Waishengren (14%), og urfolk (2%)._NEWLINE_Hoklofolket er den st\xc3\xb8rste Han-undergruppe (70% af den totale befolkning), hvis forf\xc3\xa6dre udvandrede fra den sydlige kystregion Fujian tv\xc3\xa6rs over Taiwan str\xc3\xa6det, denne migration startede i det 17. \xc3\xa5rhundrede. Hakka udg\xc3\xb8r ca. 15% af den totale befolkning, og stammer fra Han migranter til Guangdong, de omkringliggende omr\xc3\xa5der og Taiwan. Andre folk af Han oprindelse stammer fra de 2 millioner naationalister, der flygtede til Taiwan, efter at kommunisterne sejrede p\xc3\xa5 fastlandet i 1949._NEWLINE_De indf\xc3\xb8dte taiwanesiske urfolk udg\xc3\xb8r omtrent 533.600 og opdeles i 16 anerkendte grupper. Amis, Atayal, Bunun, Kanakanavu, Kavalan, Paiwan, Puyuma, Rukai, Saisiyat, Saaroa, Sakizaya, Sediq, Thao, Truku og Tsou bor hovedsagelig i den \xc3\xb8stlige halvdel af \xc3\xb8en, mens Yami bor p\xc3\xa5 Orchid\xc3\xb8en.\n_START_SECTION_\nSprog\n_START_PARAGRAPH_\nOfficielt sprog p\xc3\xa5 Taiwan er mandarinkinesisk, men mange taler ogs\xc3\xa5 taiwansk, som er en variant af hokkien, og m\xc3\xa5ske hakka. I lighed med Hongkong og Macao bruger Taiwan traditionel kinesisk til at skrive sproget, men nogen af tegnene er ikke de samme.\n_START_SECTION_\nReligion\n_START_PARAGRAPH_\nBetydende religioner er buddhisme, konfucianisme og taoisme (i alt 93\xc2\xa0%). P\xc3\xa5 \xc3\xb8en har der tidligere v\xc3\xa6ret drevet og bedrives endnu i dag missionsvirksomhed fra en r\xc3\xa6kke kristne samfund. Fem procent af \xc3\xb8ens befolkning beregnes i dag at tilh\xc3\xb8re forskellige kristne samfund. Kristne kirker tilh\xc3\xb8rer i dag bybilledet i de fleste byer og st\xc3\xb8rre samfund p\xc3\xa5 \xc3\xb8en. Flere sygehuse er oprettede, og drives fortsat, af kristne organisationer.\n_START_SECTION_\nFra 1911 til 1949/50\n_START_PARAGRAPH_\nXinhai-revolutionen var opr\xc3\xb8ret, som styrtede Qing-dynastiet i Kina. Udfallet blev oprettelsen af Republikken KIna. Opr\xc3\xb8ret varede mellem 10. oktober 1911 og 12. februar 1912. Opr\xc3\xb8ret spredte sig f\xc3\xb8rst gennem de sydkinesiske provinser. Xuantong-kejseren (Puyi) abdicerede efter lange forhandlinger mellem rivaliserende kejserlige og republikanske regimer i Beijing og Nanjing._NEWLINE_Den f\xc3\xb8rste regering blev dannet i Nanjing den 12. marts 1912 med Sun Yatsen som pr\xc3\xa6sident. Men han overlod senere pr\xc3\xa6sidenthvervet til Yuan Shikai, som d\xc3\xb8de i 1916. Han efterlod en republikansk regering i opl\xc3\xb8sning, og s\xc3\xa5 begyndte perioden kendt som krigsherre-tiden (1916\xe2\x80\x931928), da Kina blev styret af rivaliserende milit\xc3\xa6re ledere, s\xc3\xa5kaldte krigsherrer. I 1919 startede 4. maj-bev\xc3\xa6gelsen, som var imod udl\xc3\xa6ndinge og for kinesisk nationalisme. De s\xc3\xa5ede fr\xc3\xb8ene til h\xc3\xb8jre- og venstrefl\xc3\xb8je, som skulle s\xc3\xa6tte sit pr\xc3\xa6g p\xc3\xa5 kinesisk politik i en lang tid fremover. _NEWLINE_Sun Yatsen etablerede i 1920\'erne en revolution\xc3\xa6r base i det sydlige Kina. Med hj\xc3\xa6lp fra Sovjetunionen gik han i alliance med det kinesiske kommunistparti (KKP). I 1925 overtog Chiang Kai-shek efter Sun, som var d\xc3\xb8d af kr\xc3\xa6ft. Han blev leder af Kuomintang (KMT), det kinesiske nationalistparti. Chiang fik kontrol over det meste af det sydlige og centrale Kina. I 1927 gik Chiang ud mod kommunistpartiet og pressede dem ud af deres baser i det sydlige og centrale Kina. Striden mellem nationalisterne og kommunisterne fortsatte frem til 2. verdenskrig, hvor de begge sloges mod japanerne fra 1937 til 1945. _NEWLINE_Under Cairo-konferencen fra 1943 blev de allierede stater enige om, at Taiwan efter krigsafslutningen skulle tilbagef\xc3\xb8res til Kina. Som f\xc3\xb8lge af Japans kapitulation efter 2. verdenskrig skete det i 1945. (Japan opgav endelig alle formelle krav p\xc3\xa5 omr\xc3\xa5det i 1952.)\n_START_SECTION_\nFra 1949\n_START_PARAGRAPH_\nEfter det japanske nederlag i verdenskrigen fortsatte den kinesiske borgerkrig. I 1949 m\xc3\xa5tte Chiang og nationalisterne flygte til Taiwan, men lovede at erobre fastlands-Kina s\xc3\xa5 snart, som det lod sig g\xc3\xb8re. Hans styrker tabte i l\xc3\xb8bet af nogen m\xc3\xa5neder dominansen over de tilbagev\xc3\xa6rende omr\xc3\xa5der p\xc3\xa5 fastlandet, som kommunisterne endnu ikke var tr\xc3\xa6ngt frem til, sk\xc3\xb8nt guerillamodstand p\xc3\xa5gik i nogen tid. Den store \xc3\xb8 Hainan forblev under Republikkens styre til et stykke ind i 1950. _NEWLINE_Nationalistregeringen (Kuomintang) blev til at begynde med hilst velkommen af den lokale taiwankinesiske befolkning. Men dets styrem\xc3\xa5de vakte snart modstand, og i 1947 fulgte den s\xc3\xa5kaldte 28. februar-h\xc3\xa6ndelse, som endte med blodig undertrykkelse fra de nye magthaveres side, og mellem 10.000 og 30.000 d\xc3\xb8de. _NEWLINE_Nationalisterne styrede med milit\xc3\xa6re undtagelseslove fra 1949 til 1987. Dette har antagelig v\xc3\xa6ret med p\xc3\xa5 styrke de separatistiske kr\xc3\xa6fter i den taiwanske opposition. _NEWLINE_Siden 1949 har Taiwan v\xc3\xa6ret en modstandsbastion mod kommunisterne. Kuomintangregeringen og resterne af nationalisth\xc3\xa6ren fra fastlandet administrerede Taiwan efter Sun Yat-sens "Folkets tre principper" (\xe4\xb8\x89\xe6\xb0\x91\xe4\xb8\xbb\xe7\xbe\xa9, S\xc4\x81nm\xc3\xadnzh\xc7\x94y\xc3\xac). En kombination af gunstige omst\xc3\xa6ndigheder muliggjorde en hurtig \xc3\xb8konomisk udvikling: en betydelig kapitalflugt fra Fastlandskina, amerikansk st\xc3\xb8tte, den avancerede infrastruktur som japanerne havde opbygget og efterlod sig, disciplinerede arbejdsvaner grundlagt p\xc3\xa5 konfucianismens principper, en meget vellykket landreform som blev gennemf\xc3\xb8rt de f\xc3\xb8rste f\xc3\xa5 \xc3\xa5r efter, at Kuomintangregeringen kom til magten, store udviklingsprojekter, som blev entusiastisk gennemf\xc3\xb8rt af store dele af arbejdsstyrken, og et netv\xc3\xa6rk af meget professionelle internationale kontakter, b\xc3\xa5de politiske og kommercielle, og som er blevet opretholdt selv efter Beijings diplomatiske sejre siden 1971.\n_START_SECTION_\nStatsoverhoved og regering\n_START_PARAGRAPH_\nRepublikken Kinas regering blev etableret p\xc3\xa5 Republikken Kinas Grundlov og "Folkets tre principper". Pr\xc3\xa6sidenten er statsoverhoved og \xc3\xb8verstkommanderende. Regeringen best\xc3\xa5r af fem uafh\xc3\xa6ngige myndigheder (yuan): ud\xc3\xb8vende yuan, lovgivende yuan, d\xc3\xb8mmende yuan, kontrolyuan (som EUs Revisionsret), og unders\xc3\xb8gelsesyuan. Pr\xc3\xa6sidenten udn\xc3\xa6vner ud\xc3\xb8vende yuans medlemmer som sit kabinet, inkluderet en statsminister, som er pr\xc3\xa6sident for ud\xc3\xb8vende yuan. Parlamentet, eller lovgivende yuan, har 113 medlemmer, som v\xc3\xa6lges for fire \xc3\xa5r.\n_START_SECTION_\nUdenrigspolitik\n_START_PARAGRAPH_\nFrem til 1991 var det Kuomintang-regeringens officielle politik at generobre Kinas fastland, herunder ogs\xc3\xa5 Tibet samt det nuv\xc3\xa6rende Mongoliet. I dag anses dette ikke l\xc3\xa6ngere for et reelt m\xc3\xa5l, og forsvaret mod en invasion fra Folkerepublikken Kina, der stadig frems\xc3\xa6tter nye trusler mod republikken, er kommet i forgrunden. Mange taiwanesere \xc3\xb8nsker at Taiwan erkl\xc3\xa6rer sig uafh\xc3\xa6ngigt men frygter, at det vil medf\xc3\xb8re at Folkerepublikken Kina vil angribe. Folkerepublikken Kina vedtog i for\xc3\xa5ret 2005 at det vil angribe hvis Taiwan erkl\xc3\xa6rer sig uafh\xc3\xa6ngig. Samtidig har Taiwan mange \xc3\xb8konomiske interesser i Folkerepublikken._NEWLINE_Republikken Kina har for tiden fulde diplomatiske forbindelser med 23 stater: Belize, Den dominikanske republik, El Salvador, Guatemala, Haiti, Honduras, Nauru, Nicaragua, Panama, Paraguay, Saint Kitts og Nevis, Saint Vincent og Grenadinene, Burkina Faso, Gambia, S\xc3\xa3o Tom\xc3\xa9 og Pr\xc3\xadncipe, Senegal, Swaziland, Kiribati, Salomon\xc3\xb8erne, Marshall\xc3\xb8erne, Palau, Tuvalu og Vatikanet._NEWLINE_Landet har tidligere ogs\xc3\xa5 haft diplomatisk forbindelse med Den forhenv\xc3\xa6rende jugoslaviske republik Makedonia (til 2001), Liberia (til 2003), Dominica (til 2004), Grenada (til 2005) og Malawi til januar 2008._NEWLINE_Fordi Folkerepublikken Kina driver en blokadepolitik mod lande, som anerkender Republikken Kina, har mange stater opgivet officielle forbindelser med Republikken Kina. Men lande som USA opretholder et t\xc3\xa6t forhold til Republikken Kina, og diplomatisk samkvem organiseres i stedet i uofficielle former og gennem d\xc3\xa6korganisationer._NEWLINE_Det er 21 ambassader i Taipei.\n_START_SECTION_\nForsvar\n_START_PARAGRAPH_\nRepublikken Kina holder en relativt stor h\xc3\xa6rstyrke og har traditionelt v\xc3\xa6ret st\xc3\xb8ttet af blandt andre USA.\n_START_SECTION_\n\xc3\x98konomi\n_START_PARAGRAPH_\nTaiwan har en kapitalistisk markeds\xc3\xb8konomi. Man har en veludviklet for\xc3\xa6dlingsindustri og en betydelig eksport, som har f\xc3\xb8rt til et stort handelsoverskud. Valutareserven er den tredje st\xc3\xb8rste i verden (2005), til vis grad beroende p\xc3\xa5 at Guomindang-partiet under flugten fra de kommunistiske tropper p\xc3\xa5 Fastlandskina tog med sig hele den kinesiske guld- og valutareserve til \xc3\xb8en. I dag har de to kinesiske de facto-stater et meget stort \xc3\xb8konomisk handelssamkvem indbyrdes, hvilket is\xc3\xa6r sker via det kinesiske territorium Hong Kong. Folkerepublikken Kina er Republikken Kinas st\xc3\xb8rste eksportmarked. Forretningsm\xc3\xa6nd fra Taiwan har investeret meget store bel\xc3\xb8b i opbygningen af virksomheder og industrier i Folkerepublikken Kina. Et stort antal af Taiwans medborgere bor og virker i Folkerepublikken Kina. Antallet af personer fra det kinesiske fastland, som bes\xc3\xb8ger, studerer eller arbejder p\xc3\xa5 Taiwan, er dog endnu ret begr\xc3\xa6nset, is\xc3\xa6r beroende p\xc3\xa5 en strikt lovgivning i Republikken Kina. _NEWLINE_Under Asiens finansielle krise 1998 klarede sig staten relativt godt sammenlignet med flere af sine nabol\xc3\xa4nde, blandt dem Malaysia, Sydkorea og Thailand. Derimod indebar den globale lavkonjunktur i 2001, at Taiwan for f\xc3\xb8rste gang i moderne historie havde et \xc3\xa5r med negativ \xc3\xb8konomisk v\xc3\xa6kst. Desuden var arbejdsl\xc3\xb8sheden rekordh\xc3\xb8j dette \xc3\xa5r. _NEWLINE_Blandt r\xc3\xa5stoffer m\xc3\xa5 n\xc3\xa6vnes naturgas, kalksten, marmor og asbest. Cirka 24\xc2\xa0% af landets areal er dyrkningsbar jord. I 1952 stod jordbruget for 32\xc2\xa0% af bruttonationalprodukten, nu er andelen 2 \xc2\xa4. Omkring halvdelen (58\xc2\xa0%) af landets areal regnes som skov._NEWLINE_Elektriciteten fremstilles med fossile br\xc3\xa6ndstoffer (71\xc2\xa0%), atomkraft (23\xc2\xa0%) og vandkraft (6\xc2\xa0%). Den taiwanesiske industri har i de seneste \xc3\xa5rtier haft god st\xc3\xb8tte fra det halvstatslige forskningsinstitut ITRI. Denne politik er inspireret af den \xc3\xb8konomiske udvikling, som har pr\xc3\xa6get nabolandet og den tidligere kolonialmagt Japan, hvor Industri- og handelsministeriet under efterkrigstiden spillede en afg\xc3\xb8rende styrende rolle for Japans store industri- og eksportvirksomheder. De forholdsvis lave produktionsomkostninger i Kina har i 1990- og 2000-\xc3\xa5rene f\xc3\xb8rt til, at flere af Taiwans for\xc3\xa6dlingsindustrier har valgt at flytte sin produktion til Folkerepublikken Kina. Den store internationale opm\xc3\xa6rksomhed, som Folkerepublikken Kina har f\xc3\xa5et for sin hurtige \xc3\xb8konomiske udvikling, har ogs\xc3\xa5 bidraget til en mindsket international interesse for at investere p\xc3\xa5 \xc3\xb8en. _NEWLINE_Disse to faktorer har f\xc3\xb8rt til lavere \xc3\xb8konomisk v\xc3\xa6kst, faldende reall\xc3\xb8nninger og voksende arbejdsl\xc3\xb8shed indenfor visse erhvervsgrupper, is\xc3\xa6r blandt lavtl\xc3\xb8nnet og lavt uddannet arbejdskraft. De stigende muligheder for at f\xc3\xa5 afkastning p\xc3\xa5 sin kapital, som globaliseringen og Folkerepublikken Kinas \xc3\xb8konomiske \xc3\xa5bning har betydet, har samtidig f\xc3\xb8rt til \xc3\xb8get velstand blandt \xc3\xb8konomisk allerede velstillede grupper. F\xc3\xa6nomenet at de rigeste i samfundet bliver rigere samtidig, som de fattige og lavt uddannede bliver endnu fattigere, har i 2000-\xc3\xa5rene f\xc3\xb8rt til en omfattende politisk debat i landet. F\xc3\xa6nomenet kaldes alment for et M-typesamfund, efter en bog af en japansk national\xc3\xb8konom, hvori et lignende f\xc3\xa6nomen i Japan blev beskrevet i detaljer. Japan, som tidligere havde en meget fremgangsrig for\xc3\xa6dlingsindustri, har under de seneste 20 \xc3\xa5r gennemg\xc3\xa5et en omfattende \xc3\xb8konomisk omstrukturering, is\xc3\xa6r i form af udflytning af et stort antal arbejdspladser til Folkerepublikken Kina, hvor l\xc3\xb8nniveauerne er betydeligt lavere. Taiwan har fortsat en relativt h\xc3\xb8j \xc3\xb8konomisk v\xc3\xa6kst i international sammenh\xc3\xa6ng, ca 5\xc2\xa0% (2007). Denne v\xc3\xa6kst karakteriseres dog af en stor regional ubalance, hvor hovedandelen af v\xc3\xa6ksten koncentreres til hovedstaden Taipei.'